אוגוסט רודן

פרנסואה-אוגוסט-רנה רודן (בצרפתית: François-Auguste-René Rodin; 12 בנובמבר 1840 – 17 בנובמבר 1917) היה פסל צרפתי. ידוע בסגנונו הריאליסטי ובמיוחד בזכות פסלו המפורסם "האדם החושב". רודן נולד בפריז למשפחה ענייה. למרות כישרונו, מוצאו עמד לו לרועץ, ובתחילת דרכו האמנותית לא האירה לו ההצלחה פנים: במשך עשרים שנה התפרנס מביצוע עבודות גילוף, ושלוש פעמים נדחו בקשותיו להתקבל ל"אקול דה בוזאר" שבפריז. המפנה בקריירה שלו חל באמצע שנות השבעים של המאה ה-19, עת סייר באיטליה והתבונן ביצירותיו של מיכלאנג'לו בואונרוטי. מיצירות אלה שאב את ההשראה ליצירתו החשובה הראשונה (1875 - 1876) - "תקופת הברונזה". דמויותיו הריאליסטיות של רודן ביצירה זו נראו אנושיות אך רחוקות מאוד מהסגנון המקובל. מסיבה זו האשימו אותו שייצר אותן ביציקת גופותיהם של דוגמנים חיים. אך הפסל "תקופת הברונזה" הביא לו מוניטין ובשנת 1880 נרכש הפסל על ידי ממשלת צרפת. באותה שנה, הוזמן בידי ממשלת צרפת הפסל "שערי הגיהנום", עליו שקד עד למותו. מעל השערים ניצב פסלו המפורסם ביותר, "האדם החושב". לצד זאת, עבד רודן על מונומטים לכניעת העיר קאלה ולסופר המנוח אונורה דה בלזק. פסלים אלה איתגרו את האסתטיקה המסורתית, ועוררו התנגדות מצד הארגונים שמימנו אותם. בשנת 1900, גדל פרסומו של רודן, והוא ניהל קשרים עם הסופרים אוסקר וויילד וריינר מריה רילקה. באותה תקופה החל רודן למכור פסלים לתעשיינים אמריקאים. בשנת 1917, נדבק רודן בשפעת, ומת בגיל 77. ערך מורחב – שערי הגיהנום בשנת 1880 הזמינה ממנו ממשלת צרפת פרויקט פיסולי ענקי – שער ברונזה גדול בשם "שערי הגיהנום". שערה זה היה אמור להיות הפתח למוזיאון לאמנות עיטורית, אך המוזיאון לא הוקם מעולם. רודן שקד על בניית השער במשך שלושים ושבע שנים, עד למותו ב-1917. גם אז, השער לא הושלם. האב-טיפוס לשערו של רודן הוא "שער גן העדן" שהציב לורנצו גיברטי במאה ה-15 בפתח הבפטיסטריום של פירנצה. ערך מורחב – האדם החושב "האדם החושב" היושב במרכז מעל שתי דלתותיו של שער הגיהנום, הוא דיוקנו הדמיוני של דנטה וסמל רוחו החוקרת של האדם. הדמות אפופה בפסימיות אינטלקטואלית שהייתה אופיינית לשנות השמונים של המאה ה-19. "האדם החושב" הוא פסלו הנודע ביותר של רודן. והוא הועתק בקנה מידה מונומנטלי גם בשיש וגם בברונזה וזכה לרפרודוקציות רבות בקנה מידה קטן יותר. על קברו של רודן במדון שליד פריז הוצב, על פי בקשתו, העתק עשוי ברונזה של פסל זה. יציקות רבות של יצירה זו בוצעו מאז ובדומה לרוב יצירותיו של רודן אפשר לראותן גם במוזיאוני רודן בפריז ובפילדלפיה. ערך מורחב – שועי העיר קאלה הפסל הושלם בשנת 1888 והוא מתאר את כניעת העיר קאלה שעל גדת התעלה האנגלית לאדוארד השלישי לאחר מצור שנמשך למעלה משנה, בשנת 1347, במהלך מלחמת מאה השנים. רודן עורר מחלוקת כאשר בחר להציג את נציגי העיר כאנשים שבורים וכואבים ולא כגיבורי עירם. יצירות נודעות נוספות של רודן: עידן הברונזה - 1876 הקריאה לנשק - 1879 אישה כורעת - 1882 הנשיקה - 1886 יד אלוהים - 1896 מוזיאון רודן פסלי אוגוסט רודן, נבחרו בידי לודוויג גולדשיידר, צולמו על ידי אילזה שניידר לנגייל, הקדמה מאת סומרוויל סטורי, תרגמה אפרת כרמון, 1965. ע' שלזינגר, יצירות אוגוסט רודין , סיני תל אביב תש"ח 1948. ריינר מריה רילקה, אוגוסט רודן, תל אביב, מחברות לספרות, תשכ"ד 1964 אוגוסט רודן - חייו ויצירתו, האמנות: שיחות עם פול גסל,(פתח דבר-גבריאל טלפיר), תרגום מצרפתית: מרים וגבריאל טלפיר, הוצאת גזית. אחים לתשוקה - קאמי ופול קלודל, דומיניק בונא, תרגום: רמה איילון, הוצאת ספרית מעריב, 2009 דומיניק בונא, מצרפתית: רמה איילון, פרק מתוך "אחים לתשוקה", באתר nrg‏, 5 בפברואר 2009 דנה אשכנזי, גן הפסלים של אוגוסט רודן - באתר "פולימורפיזם", אימגו – כתב-עת דיגיטלי בנושאי תרבות ותוכן, ינואר 2010 הסבר על ה"דודל" (שרבוט גוגל) שפרסמה גוגל לציון יום הולדתו ה-172 של רודן, באתר מנוע החיפוש "גוגל" (באנגלית) אוגוסט רודן, באתר אנציקלופדיה בריטניקה (באנגלית) אוגוסט רודן, באתר "Find a Grave" (באנגלית) אוגוסט רודן (1840-1917), דף שער בספרייה הלאומית אוגוסט רודן, באתר Discogs (באנגלית) Discover Rodin, Google Arts & Culture, 2019